Onrus voor die verkiesing 2019 - Jy en die RegJy en die Reg
Tuis › Artikels › Arbeidsreg › Onrus voor die verkiesing 2019
Onrus voor die verkiesing 2019
Soos deur president Ramaphosa vasgestel, en deur die vyfde parlement na 1994 goedgekeur, sal daar ‘n algemene verkiesing op 8 Mei 2019 plaasvind. ‘n Sesde parlement sal kort na die verkiesing ingesweer word.
Daar kom nou meer voorvalle van onrus voor, soos in vorige jare tydens die aanloop na die verkiesing. Die vraag is egter of hierdie voorvalle van onrus polities van aard is en of dit waarlik oor dienslewering gaan. Die verlore dekade onder Jacob Zuma wat reeds deur verskeie senior politici nasionaal en internasionaal in die openbaar so genoem is, se effek word duidelik gesien in voorvalle van onrus as gevolg van swak dienslewering. Die hoop van miljoene Suid Afrikaners om na 1994 ‘n beter lewe te lei, is aan skerwe. Die groeiende armoede, werkloosheid, en vernietiging van semi-staatsorganisasies wat op ‘n ongekende skaal plaasgevind het, het ‘n beduidende negatiewe effek op al die burgers van die land. Voorvalle van rassisme vind al hoe meer plaas en dit is kommerwekkend dat die aard daarvan erger word en dat wit en swart verder gepolariseer word. Miskien is daar ‘n mate van regverdiging vir mense wat geen verbetering in hulle lewenstandaard na 1994 gesien nie. Die gepaardgaande geweld en vernietiging van eiendom is egter onrusbarend. Hierdie geweld en vernietigende optrede kan nooit geregverdig word nie, en daar moet ander maniere gevind word om griewe te kan lug.
Dit is só dat die meerderheid van onrus of protesaksies onder die vaandel van swak dienslewering gaan en dan is daar vir sekere politieke partye ruim geleentheid om hierdie situasie tot hul eie voordeel uit te buit. Sekere gedeeltes van swak dienslewering ontvang baie meer aandag kort voor ‘n verkiesing en dan is die vraag of die een politieke party nie die kiesers uitbuit om hulle eie beeld te bevoordeel nie. Dit bring ook die volgende vraag mee: Word die gepaardgaande geweld en vernietiging van eiendom geregverdig deur onrus-aksies wat op ‘n ander stadium, dalk meer vreedsaam sou wees?
Die nagevolge vir skole, klinieke, polisiestasies en ander tipes infrastruktuur wat vernietig word se effek word oor ‘n baie langer tydperk as net die periode rondom die verkiesing gevoel en moet ten sterkste afgekeur word. Daar moet verantwoording gedoen word deur die politieke party of organisasie wat vir die organisering daarvan verantwoordelik was.
Outeur: Rickus Botha